Ontsnapte loop rieme styf | Maroela Media
Ontsnapte loop rieme styf
Theo Botha wat uit die Goedemoed-gevangenis ontsnap het. Foto: SAPD
Theo Botha (56), wat tronkstraf uitdien vir die moord op sy dogter en 'n huishulp en wat vroeër die week uit aanhouding ontsnap het, is weer in hegtenis geneem.
Botha en Johannes Pheko (40) het omstreeks 12:00 Dinsdag uit die Goedemoed-gevangenis op Aliwal-Noord ontsnap. Die polisie het intussen bevestig Botha is Vrydagmiddag by die ingang van die Nasionale Hospitaal in Bloemfontein in hegtenis geneem.
Kapt. Francois Laux het aan Maroela Media gesê Botha het glo Vrydag in Prellerplein 'n vrou se motor probeer kaap. Die vrou het glo in 'n ander motor vasgery, waarna Botha gevlug het. Botha het glo ook nommerplate van 'n ander motor in Prellerplein gesteel. Hy het glo later 'n ring by 'n juwelierswinkel probeer verkoop. Hy is kort daarna in hegtenis geneem.
Johannes Pheko wat uit die Goedemoed-gevangenis ontsnap het. Foto: SAPD
Laux het ook aan Maroela Media bevestig dat Botha tans tronkstraf uitdien vir die moord op sy 12-jarige dogter in 2001. Sy is onsedelik aangerand en versmoor. Botha is ook skuldig bevind aan die moord op die gesin se huishulp. Sy is ook versmoor en verkrag.
Pheko is intussen Donderdag by 'n huis in Bloemfontein in hegtenis geneem. Botha en Pheko het glo 'n bewaarder oorrompel voordat hulle met vuurwapens en die bewaarder se bakkie gevlug het.